अखिलेश यादव ने कहा, बंदरबांट में उलझी भाजपा सरकार से जनता को कोई उम्मीद नहीं
समाजवादी पार्टी के अध्यक्ष अखिलेश यादव ने शुक्रवार को भारतीय जनता पार्टी की सरकार पर निशाना साधते हुए कहा कि ‘बंदरबांट में उलझी बीजेपी की सरकार से जनता को अब कोई उम्मीद नहीं है।’
लखनऊ: समाजवादी पार्टी के अध्यक्ष अखिलेश यादव ने शुक्रवार को भारतीय जनता पार्टी की सरकार पर निशाना साधते हुए कहा कि ‘बंदरबांट में उलझी बीजेपी की सरकार से जनता को अब कोई उम्मीद नहीं है।’ समाजवादी पार्टी द्वारा शुक्रवार को जारी बयान में यादव ने आरोप लगाया, ‘कोरोना संक्रमण, जानलेवा ब्लैसक फंगस के महंगे इलाज में सरकार की लापरवाही, जीवन रक्षक दवाइयों के अकाल और ठप्प विकास कार्यो के साथ हर मोर्चे पर विफल भाजपा सरकार में गरीबों, किसानों, नौजवानों और समाज के शोषित वंचित तथा पिछड़े वर्गो के हितों पर कुठाराघात ही होता रहा है।'उत्तर प्रदेश के पूर्व मुख्यमंत्री अखिलेश ने कहा, 'समय से प्रभावी कदम नहीं उठाने, स्थितियों के सही आकलन में विफलता और गलत प्रबंधन के चलते उत्तर प्रदेश के भाजपा राज में आंकड़े बताते हैं कि आबादी के हिसाब से टीकाकरण में उत्तर प्रदेश पिछड़ा हुआ है।’ समाजवादी पार्टी के चीफ ने राज्य  सरकार पर आंकड़ों में हेराफेरी का भी आरोप लगाया। उन्होंने नीति आयोग के रिकॉर्ड के हवाले से कहा कि उत्तर प्रदेश को सबसे फिसड्डी राज्य का दर्जा मिला हुआ है तथा भुखमरी, गरीबी, भेदभाव और इंडस्ट्री तथ इंफ्रास्ट्रक्चर आदि सूचकांक रैंकिंग में राज्य बदहाल है। उन्होंुने कहा, 'सच तो यह है कि भाजपा राज में बेकारी-बेरोजगारी रिकार्ड तोड़ रही है, मंहगाई थमने का नाम नहीं ले रही है, पेट्रोल-डीजल-रसोई गैस सबके दाम आसमान छू रहे हैं।’सपा प्रमुख ने आगे कहा, ‘न मनरेगा में काम है, न स्किल मैपिंग का कहीं अता-पता है और व्यापार, कारोबार, दुकानदारी सब ठप्प है, लघु-मध्यम उद्योग बर्बाद हो रहे हैं।’ अखिलेश ने कहा कि भाजपा का संकल्प पत्र झूठ का पुलिंदा साबित हुआ है और उनका वादा खिलाफी का रिकॉर्ड भी जनता के सामने है, जनता ही उनको वादे याद दिलाएगी और वादा नहीं निभाने का सजा भी देगी।